欲读《大洞真经》,当先读高上帝君十二愿玉清玄母八门行间,次又读中央黄老《洞房五神经》,三年乃得受读《大洞真经》。所以导引神津,通彻灵源,保固紫房,洁明泥丸,摄养太一,开释三关,守镇七转,凝和元神,混化三五,万化九玄者也。转习胎炁,目击太无,容与幽灵,神盘空虚,十二之愿,与生而俱,八间之行,含真而游,黄老所守,高上所书,故曰雌一,洞房之初也。读之万遍,亦得不死之道也。但未得超景浮空,竦軿落虚,御飙绝辔,腾跃三玄,又未得命驾八景,控霄九晨,又未得升入玉清,升为高真耳。惟读《大洞真经》,当得此举尔。然行雌一者,当勤苦感会,研真极微,三年之后,乃得受读《大洞真经》耳。要当先守太一,混合帝君,变化雌雄,存理九真,次咏大愿,十二相连,又唱八门玄母之间,次读太丹洞房隐玄,以定不死,号曰必仙也。
夫称元君者,皆女子之神也。雌一洞房三素元君者,是也。当先存念洞房三素元君,三年乃得受读《大洞真经》耳。大洞所以为真经者,谓存念三元君为难也。能微玄精思感至者,存见三素元君者,则真人之道毕矣。